CELEX: 32014D1230(01)
Language: sl
Date: 2014-12-15 00:00:00
Title: Sklep predsedstva Evropskega parlamenta z dne 15. decembra 2014 o spremembi Izvedbenih ukrepov v zvezi s statutom poslancev Evropskega parlamenta

30.12.2014   
            
            
               SL
            
            
               Uradni list Evropske unije
            
            
               C 466/1
            
         SKLEP PREDSEDSTVA EVROPSKEGA PARLAMENTA
   z dne 15. decembra 2014
   o spremembi Izvedbenih ukrepov v zvezi s statutom poslancev Evropskega parlamenta
   (2014/C 466/01)
   PREDSEDSTVO EVROPSKEGA PARLAMENTA –
   je ob upoštevanju Pogodbe o delovanju Evropske unije in zlasti člena 223(2) Pogodbe,
   ob upoštevanju Statuta poslancev Evropskega parlamenta (1) (v nadaljnjem besedilu: Statut),
   ob upoštevanju členov 10 in 25 Poslovnika Evropskega parlamenta,
   ob upoštevanju naslednjega:
   
               (1)
            
            
               V členu 20(1) Statuta je določeno, da imajo poslanci „pravico do povračila stroškov, nastalih v zvezi z izvrševanjem mandata“, v odstavku 4 tega člena pa, da „Parlament določi pogoje za uresničevanje te pravice“. Ti pogoji so med drugim določeni v členih 22, 24 in 66 Izvedbenih ukrepov v zvezi s statutom poslancev Evropskega parlamenta (2) (v nadaljnjem besedilu: Izvedbeni ukrepi).
            
         
               (2)
            
            
               Podobno člen 4 Izvedbenih ukrepov poslance zavezuje, da pri zahtevku za povračilo stroškov zdravstvene oskrbe predložijo originalna dokazila. Od poslancev se torej zahteva, da v rednih presledkih ročno izpolnjujejo dolge in zapletene obrazce ter jim priložijo originalne račune in druga dokazila, če želijo prejeti povračilo za svoje stroške.
            
         
               (3)
            
            
               Za poenostavitev tega postopka bi morali poslancem omogočiti, da zahtevke za povračilo ali kritje vložijo elektronsko. Poslanci pa bodo morali originalna dokazila hraniti razumno dolgo obdobje, tj. do 31. decembra v koledarskem letu, ki sledi letu, v katerem je bila oddana vloga za povračilo ali kritje. Ustrezni oddelki Parlamenta bi morali uvesti sistem naključnih pregledov na podlagi standardne revizijske prakse, da bi zagotovili, da skenirane različice dokazil ustrezajo originalom.
            
         
               (4)
            
            
               Zaradi tega bi bilo treba Izvedbene ukrepe prilagoditi tako, da bodo: poslancem omogočali vlaganje zahtevkov za povračilo ali kritje stroškov v elektronski obliki; poslancem omogočali predložitev skeniranih različic originalnih dokazil, ki bi jim priložili častno izjavo, da gre za pristno kopijo, ter določali, kako dolgo bodo poslanci dolžni hraniti originalna dokazila in kako dolgo bo smela uprava Parlamenta preverjati skenirane različice dokazil na podlagi originalov.
            
         
               (5)
            
            
               Poleg tega lahko predsedstvo v skladu s členom 69(1) Izvedbenih ukrepov indeksira povračljive potne stroške, dnevnice in nadomestilo splošnih stroškov največ do stopnje, ki je enaka stopnji letne inflacije v Evropski uniji za mesec oktober prejšnjega leta in jo je objavil Eurostat.
            
         
               (6)
            
            
               Stopnja inflacije za obdobje od 1. novembra 2013 do 31. oktobra 2014, kot jo je 14. novembra 2014 objavil Eurostat, znaša 0,5 %. Novi zneski, ki so posledica prilagoditve zaradi upoštevanja stopnje inflacije, bi se morali začeti uporabljati 1. januarja 2015, zato bi bilo treba ustrezno spremeniti Izvedbene ukrepe –
            
         JE SKLENILO:
   Člen 1
   Izvedbeni ukrepi se spremenijo, kot sledi:
   
               1.
            
            
               člen 4 se nadomesti z naslednjim:
               „Člen 4
               Postopek
               Zahtevki za povračilo se predložijo pristojni službi Evropskega parlamenta ali neposredno uradu za poravnave Evropske komisije. Za to se uporabijo standardni obrazci ter se priložijo dokazila.“;
            
         
               2.
            
            
               v členu 20(1)se točka (a) nadomesti z naslednjim:
               
                           „(a)
                        
                        
                           za potovanje do 50 km: 22,62 EUR;“;
                        
                     
         
               3.
            
            
               člen 22 se spremeni na naslednji način:
               
                           (a)
                        
                        
                           odstavek 1 se nadomesti z naslednjim:
                           
                                       „1.
                                    
                                    
                                       Najvišji znesek letnega povračila iz naslova potnih stroškov, nastalih v primerih iz točke (b) člena 10(1), znaša 4 264 EUR.“;
                                    
                                 
                     
                           (b)
                        
                        
                           prvi pododstavek odstavka 3 se nadomesti z naslednjim:
                           „Najvišji letni znesek, ki se lahko povrne iz naslova dejanskih potnih stroškov, nastalih med potovanji, ki jih opravijo predsedniki odborov ali pododborov, da bi sodelovali na konferencah ali prireditvah, na katerih se obravnava tematika evropskega značaja, ki spada v pristojnosti njihovega odbora ali pododbora, s parlamentarno razsežnostjo, znaša 4 264 EUR. Za sodelovanje je potrebno predhodno dovoljenje predsednika Evropskega parlamenta, ki je izdano potem, ko se preverijo razpoložljiva sredstva v okviru navedenega najvišjega zneska.“;
                        
                     
         
               4.
            
            
               v členu 24 se odstavek 2 nadomesti z naslednjim:
               
                           „2.
                        
                        
                           Če uradna dejavnost poteka na ozemlju Unije, poslanci prejmejo pavšalno nadomestilo v višini 306 EUR.“;
                        
                     
         
               5.
            
            
               v členu 26 se odstavek 2 nadomesti z naslednjim:
               
                           „2.
                        
                        
                           Mesečni znesek nadomestila iz člena 25 znaša 4 320 EUR.“;
                        
                     
         
               6.
            
            
               člen 66 se nadomesti z naslednjim:
               „Člen 66
               Nadomestna dokazila
               V primeru izgube dokazil, ki so zahtevana s temi izvedbenimi ukrepi, poslanci predložijo prijavo izgube skupaj z nadomestnimi dokazili v skladu z zahtevami iz teh izvedbenih ukrepov.“;
            
         
               7.
            
            
               vstavi se naslednji člen:
               „Člen 72a
               Elektronsko skenirana dokazila
               1.   V primeru, ko ti izvedbeni predpisi napotujejo na predložitev vlog za povračilo ali kritje, se takšne vloge predložijo v elektronski obliki, skupaj z digitalnim podpisom.
               2.   V primeru, ko ti izvedbeni predpisi zahtevajo predložitev dokazil, se takšna dokazila lahko predložijo v obliki skeniranih različic, če poslanec častno izjavi, da predloženi dokumenti ustrezajo originalom.
               3.   Da se omogoči preverjanje, ali skenirane različice ustrezajo originalnim dokazilom, poslanci hranijo originale do 31. decembra v koledarskem letu, ki sledi letu, v katerem je bila podana vloga za povračilo ali kritje.
               Ustrezni oddelki Parlamenta uvedejo sistem naključnih pregledov na podlagi standardne revizijske prakse, da bi zagotovili, da skenirane različice dokazil ustrezajo originalom.“
            
         Člen 2
   Ta sklep začne veljati dan po objavi v Uradnem listu Evropske unije.
   Ta sklep se uporablja od istega dne, razen točk 2 do 5 člena 1, ki se uporabljajo od 1. januarja 2015.
   
      (1)  Sklep 2005/684/ES, Euratom, Evropskega parlamenta z dne 28. septembra 2005 o sprejetju statuta poslancev Evropskega parlamenta (UL L 262, 7.10.2005, str. 1).
   
      (2)  Sklep predsedstva Evropskega parlamenta z dne 19. maja in 9. julija 2008 o izvedbenih ukrepih v zvezi s Statutom poslancev Evropskega parlamenta (UL C 159, 13.7.2009, str, 1).